27.1.2023
SL
Uradni list Evropske unije
C 32/93 četrtek 23. junija 2022
61. pozdravlja izjavo, sprejeto na srečanju voditeljev lokalnih in regionalnih oblasti držav članic Afriške unije in EU 15. februarja 2022 v Bruslju, v kateri je bilo med drugim poudarjeno, da brez sodelovanja lokalnih in regionalnih oblasti 65 % od 169 ciljev, na katerih temeljijo cilji trajnostnega razvoja, ne bo doseženih;
62. pozdravlja sporazum sveta ministrov afriškega celinskega območja proste trgovine o skupnih pravilih o poreklu za blok za 87,7 % blaga ali 3 800 tarifnih postavk, ki jih pokriva to območje; poziva Evropsko komisijo, naj uskladi pravila o poreklu in pripravi predlog za enotna pravila o poreklu za trgovino z vsemi afriškimi državami na podlagi pravil, ki so bila nedavno dogovorjena v afriškem celinskem območju proste trgovine, da se nadomesti mozaik pravil o poreklu v različnih trgovinskih sporazumih in ureditvah EU z afriškimi regijami in državami; je prepričan, da bi to koristilo tudi podjetjem in carinskim organom EU; poziva Komisijo, naj preuči nadaljnje možnosti in ukrepe za okrepitev povezav in sinergij med različnimi trgovinskimi dogovori EU z afriškimi državami in afriškim celinskim območjem proste trgovine; pozdravlja cilj afriškega celinskega območja proste trgovine, da se izboljša regionalna diferenciacija ter razširijo in medsebojno povežejo infrastrukturni sistemi; poziva EU, naj sodelujejo s sekretariatom afriškega celinskega območja proste trgovine, da bi dosegli napredek pri gradnji zmogljivosti in tehnični podpori za izvajanje tega območja;
63.
pozdravlja dejstvo, da je EIB novembra 2021 v kenijskem glavnem mestu Nairobi odprla svoje prvo vozlišče v Afriki;
64. podpira pobudo Sveta in Komisije za organizacijo prvega afriško-evropskega tedna, ki je februarja 2022 potekal v Bruslju; pozdravlja plodno delo več tisoč predstavnikov mladinskih organizacij, organizacij civilne družbe, lokalnih organov, kulturnega sektorja in poslovnega sektorja; poudarja, da bi lahko boljše sodelovanje EU z mladimi Afričani in afriško diasporo v EU dolgoročno strukturno izboljšalo odnose med EU in Afriko; v zvezi s tem obžaluje, da Evropski parlament ni bil bolj vključen in da so dogodki potekali v tednu plenarnih zasedanj Parlamenta v Strasbourgu, ter poudarja, da je treba pred prihodnjimi pobudami spodbujati tesnejše sodelovanje med vsemi deležniki, vključno s poslovnimi organizacijami; poziva Komisijo, naj vsako leto organizira afriško-evropski teden ter mlade, zlasti ženske in dekleta, vključi v razprave, organizirane med tem tednom;
65. poziva Komisijo, naj prihodnje izdaje poslovnega vrha EU-Afrika osredotoči na potencial, ki ga lahko imajo lokalne gospodarske in trajnostne proizvodne alternative, kot so ekološki proizvodi in proizvodi pravične trgovine, zadruge malih kmetov in deležniki socialnega gospodarstva, pri vzpostavljanju bolj trajnostnega in pravičnega trgovinskega partnerstva med Afriko in EU;
66. poudarja, da je treba v razprave o novi razsežnosti trgovine, naložb in gospodarskega sodelovanja, ki je namenjena pravičnim in etičnim odnosom, bolj vključiti deležnike, zlasti poslovna združenja malih in srednjih podjetij z vse afriške celine ter vse pomembnejše organizacije civilne družbe iz EU in Afriške unije;
67. poudarja, da so prometna omrežja ključni dejavniki za spodbujanje trgovine in uspešnih gospodarstev; poudarja, da je treba bolje povezati afriška podeželska in mestna območja, da bi zagotovili večjo medsebojno povezanost afriških držav in afriške celine; poudarja, da morajo predlogi Ekipe Evropa za uresničitev infrastrukturnih projektov temeljiti na potrebah, ki jih je Afriška unija opredelila v programu za razvoj infrastrukture za Afriko; v zvezi s tem poziva k vključitvi lokalnih in regionalnih akterjev v proces odločanja o naravi in obsegu infrastrukturnih projektov; želi spomniti, da je približno 53 % cest v Afriki neasfaltiranih in izoliranih od trgovinskih vozlišč ter da ima manj kot polovica prebivalstva na podeželju skozi vse leto dostop do funkcionalnih cest, kar kaže, da je treba vlagati ne le v vodilne projekte; poziva tudi k naložbam v logistiko hladnih verig in sodobne skladiščne zmogljivosti ter splošno izboljšano logistiko med proizvodnimi in potrošniškimi lokacijami, ki kmetom omogočajo dobavo kmetijskih proizvodov na določenih razdaljah, tudi glede na hitro urbanizacijo Afrike, kar prispeva k odpravi neustrezne prehranske varnosti; ugotavlja, da lahko delujoče prometno omrežje in naložbe v infrastrukturne projekte prispevajo k razvoju afriških gospodarstev; poziva Evropsko komisijo, naj s svojimi trgovinskimi in naložbenimi instrumenti za Afriko olajša naložbe v afriške infrastrukturne projekte;
68. spodbuja široko razpravo, da bi ponovno razmislili o modelih in načrtih za razvoj infrastrukture ter opredelili alternativne modele mobilnosti in sodobne rešitve mobilnosti 21. stoletja za vsakogar v regijah in po vsej celini, in sicer na podlagi izkušenj, pridobljenih v EU in drugih industrializiranih državah, da bi se izognili napakam v teh regijah;